《贺同知生辰》
宋代·许应龙

訾陬之月如阳春，君臣庆会应昌辰。
虹星牛渚将诞圣，崧高维岳先生申。
日角珠庭辉绿鬓，仙风道骨真宣靖。
才凌铁干四十围，量狭银潢三万顷。
端委枢庭赞化工，制胜谋谟谈笑中。
九扈告成村墅月，一尘不警戌楼风。
勋名元是青毡旧，衮衮名公谁出右。
黄麻昕夕下彤廷，玉带貂蝉辉衮绣。
曈曨瑞日上公槐，宣劝黄封天上来。
賸喜千秋佳节近，需云复宴凤凰台。
福禄固知公自有，不待占星问牛斗。
鲰生只备三千诗，留取年年祝公寿。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。